Ododo me 25: Jo Ot-ti Gucito Ejipt
YUCEPU onongo dong pe romo medde ki diyo cwinye. En owaco ki luticce ducu me a woko ki i ot. I kare ma en ki omegine gudong ken-gi, Yucepu ocako koko. Watwero tamo kit ma omegine guuro kwede, pien gin onongo pe gingeyo pingo en tye ka koko. I ngeye en owaco ni: ‘An a Yucepu. Wora pud tye kwo?’
Omegine gubedo ki twon ur ma omiyo onongo dong pe gitwero lok. Lworo omakogi. Ento Yucepu owaco ni: ‘Wutim ber wunyik cok.’ I kare ma gutimo meno, en owaco ni: ‘An ominwu Yucepu, ma wucato i Ejipt-pi.’
Yucepu omedde ki lok kwedgi ki kica ni: ‘Pe cwinywu owang pien wucata kany. Lubanga aye ocwala Ejipt me laro kwo pa dano. Parao oketa me loyo lobo-ni ducu. Pi meno kombeddi dong wucit oyot bot wora wek wutitte lok man. Dok wutitte wek en obin obed kany.’
Cutcut i nge meno Yucepu okwako kor omegine kun doto lemgi. Tekki Parao winyo ni omegi Yucepu gubino, en owacce ni: ‘Wek guwany gadigadi gucit guom won-gi ki jo me odigi ci gudwog kany. Abimiyogi ngom maber loyo ki i Ejipt.’
Gin gutimo meno. Kany itwero neno Yucepu tye ka rwatte ki wonne i kare ma en obino Ejipt kacel ki jo ode.
Jo ot pa Yakobo onongo dong gudoko pol tutwal. Gin ducu onongo dong gitye jo 70 i kare ma Yakobo ocito Ejipt, ka kikwano Yakobo, lutinone ki likwayone. Ento mon bene onongo gitye, dok nen calo lutic mapol bene onongo gitye. Jo-ni ducu gunongo kabedo i Ejipt. Kilwongogi ni jo Icrael, pien Lubanga oloko nying Yakobo odoko Icrael. Kit ma wabineno kwede lacen, jo Icrael gudoko jo ma pigi tek tutwal bot Lubanga.
Acakki 45:1-28; 46:1-27.
Peny
- Ngo ma otimme i kare ma Yucepu otuco anga ma en ebedo bot omegine?
- Ngo ma Yucepu otito bot omegine ki kica?
- Parao oloko ngo i kare ma owinyo pi omegi Yucepu?
- Luot pa Yakobo onongo dwong romene i kare ma gudak i Ejipt?
- Kicako lwongo luot pa Yakobo kono ningo, dok pingo?
Peny mukene
- Kwan Acakki 45:1-28.
Lok ma gicoyo i Baibul-li nyuto nining kit ma Jehovah twero loko kwede gin ma nongo kiyubo me wano luticce me kelo adwogi maber dok aye? (Acak. 45:5-8; Ic. 8:10; Pil. 1:12-14)
- Kwan Acakki 46:1-27.
Ngo ma Jehovah owaco ki Yakobo i kare ma en tye i yo me cito i Ejipt ma oweko en obedo labongo akalakala? (Acak. 46:1-4)
luo_Latn luo_Latn luo_Latn luo_Latn luo_Latn luo_Latn luo_Latn dik_Latn hat_Latn luo_Latn quy_Latn luo_Latn mri_Latn bem_Latn kin_Latn twi_Latn luo_Latn twi_Latn luo_Latn